Polisieman sterf dag voor vonnisoplegging(Argieffoto: SA Polisie/Facebook) ŉ Vrystaatse polisiebeampte wat veronderstel was om Maandag gevonnis te word, onder meer op aanklag van verkragting, is Sondag in ŉ motorongeluk dood. Die beampte is vroeër skuldig bevind op nege aanklagte, waaronder verkragting en ander seksuele misdrywe. Volgens Grace Langa, woordvoerder van die onafhanklike polisieondersoekdirektoraat (Opod), het hy twee tieners verkrag. Een van dié tieners was reeds ŉ slagoffer van verkragting en het juis by die polisie om hulp aangeklop. Langa sê die beampte het Sondag gevra om na Vereeniging te gaan om vir sy kinders klere vir Kersfees te koop. Luidens sy borgtogvoorwaardes mag hy slegs die gebied waar hy woon verlaat het met die goedkeuring van ŉ Opod-ondersoeker. Die ondersoeker het hom toestemming gegee om klere te gaan koop. “Die beampte het nie vanoggend (Maandag) vir sy vonnisoplegging opgedaag nie. Opod is later in kennis gestel dat die beampte Sondagaand in ŉ motorongeluk dood is. Daar was ŉ vragmotor in die ongeluk betrokke,” bevestig Langa. Dit is nie seker presies wat gebeur het of waar die ongeluk plaasgevind het nie. “Opod het sy dood bevestig en die ongeluk word ondersoek. Die saak teen hom is gesluit.”